Folketing
2002-11-19

Jeg vil spørge hr. Kristian Jensen: Er det det samme papir, vi har i hånden? Det papir, som Indenrigsministeriet har lavet den 18. november, som siger noget om det sociale område. Jeg tror, hr. Kristian Jensen kom til at nævne 269 mio. kr.; det er kun 169 mio. kr., men det skal ikke skille os ad. Men vil hr. Kristian Jensen ikke bekræfte, at det er korrekt, når både hr. Villy Søvndal og jeg nævner, at der er tale om 2002-budgettet for det sociale område og ikke tale om de faktiske udgifter i 2002? De faktiske udgifter er højere, og det betyder, at hvis vi havde haft de faktiske udgifter, ville det vise sig, at der ikke var tale om vækst. Vil hr. Kristian Jensen ikke bekræfte, at det er rigtigt? Jeg synes i øvrigt, det er for dårligt, at man sender nogen i byen med noget, der er så forkert, men jeg kan godt gennemskue det. Jeg bliver nemlig ikke sendt i byen. Lige til sidst: Uanset disse tal, er det så ikke også korrekt, at der er en masse i dette tilfælde kommuner, der har oplevet nedskæringer på det sociale område, fordi de skulle have økonomien til at hænge sammen?